Hamrun S………….3 Senglea A………….0 Hamrun Spartans komplew jikkonfermaw il-qawwa tagħhom waqt li nkurunaw ftuħ tal-istaġun mill-aqwa meta għelbu lil Senglea Athletic bl-iskor ta' 3-0, biex b'hekk għamluhom tlieta minn tlieta fejn għandhom punti massimi biex jinsabu waħedhom fil-quċċata tal-klassifika. Huma ddominaw mill-bidu sat-tmiem u qatt ma taw ċans lis-Sengleani jidħlu fil-partita jew b'xi mod jimpostaw il-logħob tagħhom. Hamrun Spartans għamlu l-intenzjonijiet tagħhom ċari u ħolqu l-ewwel periklu wara biss sitt minuti meta Joseph Mbong għadda tajjeb lejn Marcelo Barbosa li kellu x-xutt tiegħu salvat parzjalment mill-goalkeeper żagħżugħ tas-Sengleani, Dorian Bugeja, li f'din il-partita kien qed jieħu post dak titolari Matthew Farrugia li jinsab imweġġa', biex mir-rebound Ige Abdullahi Adeshina minn taħt il-lasti spara għoli. It-team mill-Kottonera wieġeb tliet minuti wara permezz ta' xutt mid-distanza ta' Jan Tanti li ġie salvat tajjeb mill-goalkeeper, Jonathan Debono. B'mod gradwali Hamrun Spartans bdew jissetiljaw u juru d-dominanza tagħhom u fit-13-il minuta, Elkin Serrano Valero serva lil Predrag Djordjevic li x-xutt angolat tiegħu ġie salvat minn Bugeja. Huma komplew jipproduċu l-isbaħ logħob u fl-24 minuta rebħu penalty meta Dorian Bugeja waqqa' lil Adeshina fil-kaxxa. Mill-11-il metru nkariga ruħu PREDRAG DJORDJEVIC li ma żbaljax. It-team immexxi mill-coach Mark Buttigieg beda jieħu r-riedni tal-logħob f'idejh u fis-36 minuta, Joseph Mbong għadda lejn Barbosa li iżda kellu x-xutt tiegħu jintemm barra. Dan biex fil-45 minuta, eżattament qabel tmiem l-ewwel taqsima, l-Ispartans irduppajw meta IGE ABDULLAHI ADESHINA bir-ras qabbeż il-ballun fuq Dorian Bugeja. Fil-ftuħ tat-tieni taqsima, l-Ispartans komplew fejn ħallew qabel il-mistireħ u fil-51 minuta, Barbosa temm azzjoni personali permezz ta' xutt insidjuż li stampa ma' sieq il-wieqfa. Fit-78 minuta, reġa' kien Barbosa li ħoloq il-periklu għall-Ispartans meta wara li rċieva minn pass perfett ta' Joseph Mbong, huwa kellu xutt tajjeb li għadda jħakkek mal-wieqfa. Iżda fit-82 minuta, l-Ispartans issiġillaw ir-rebħa meta Mbong indirizza corner lejn Djordjevic li bir-ras għadda tajjeb lejn ELKIN SERRANO VALERO li permezz ta' daqqa ta' ras oħra tefa' l-ballun fix-xibka. Raba' Uffiċjal : Philip Farrugia Player tal-Logħba: Joseph Essien Mbong (H)